CELEX: 32016D1610
Language: mt
Date: 2016-09-07 00:00:00
Title: Deċiżjoni tal-Kummissjoni (UE) 2016/1610 tas-7 ta' Settembru 2016 dwar il-pubblikazzjoni b'restrizzjoni f'Il-Ġurnal Uffiċjali tal-Unjoni Ewropea tar-referenza tal-istandard armonizzat EN 13383–1: 2002 “Żrar oħxon: Parti 1: Speċifikazzjonijiet” f'konformità mar-Regolament (UE) Nru 305/2011 tal-Parlament Ewropew u tal-Kunsill (Test b'rilevanza għaż-ŻEE)

8.9.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 240/6
            
         DEĊIŻJONI TAL-KUMMISSJONI (UE) 2016/1610
   tas-7 ta' Settembru 2016
   dwar il-pubblikazzjoni b'restrizzjoni f'Il-Ġurnal Uffiċjali tal-Unjoni Ewropea tar-referenza tal-istandard armonizzat EN 13383–1: 2002 “Żrar oħxon: Parti 1: Speċifikazzjonijiet” f'konformità mar-Regolament (UE) Nru 305/2011 tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 305/2011 tal-Parlament Ewropew u tal-Kunsill tad-9 ta' Marzu 2011 li jistabbilixxi kondizzjonijiet armonizzati għall-kummerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE (1), u b'mod partikolari l-Artikolu 18 tiegħu,
   Billi:
   
               (1)
            
            
               Skont ir-Regolament (UE) Nru 305/2011, l-istandards armonizzati previsti fl-Artikolu 17 għandhom jissodisfaw ir-rekwiżiti tas-sistema armonizzata stabbiliti f'dan ir-Regolament jew permezz tiegħu.
            
         
               (2)
            
            
               F'Mejju 2002, il-Kumitat Ewropew għall-Istandardizzazzjoni (CEN) adotta l-istandard armonizzat EN 13383–1:2002 “Żrar oħxon Parti 1: Speċifikazzjonijiet”. In-numru ta' referenza tal-istandard ġie ppubblikat sussegwentement f'Il-Ġurnal Uffiċjali tal-Unjoni Ewropea.
            
         
               (3)
            
            
               Fit-12 ta' Awwissu 2015, Ċipru nieda oġġezzjoni formali f'konformità mal-Artikolu 18 tar-Regolament (UE) Nru 305/2011 fir-rigward tal-istandard armonizzat EN 13383–1:2002. L-oġġezzjoni formali kienet ibbażata fuq l-inklużjoni, fil-Klawżola 5.2 ta' dan l-istandard, ta' livell limitu għal karatteristika essenzjali waħda, id-densità, li jiddefinixxi d-densità minima tal-prodotti inkwistjoni bħala 2,3 Mg/m3.
            
         
               (4)
            
            
               Skont Ċipru, l-ammont ta' żrar oħxon imqatta' mill-barrieri f'Ċipru u li jissodisfa l-livell limitu (id-densità minima msemmija) mhuwiex suffiċjenti biex jissodisfa d-domanda għal dawn il-prodotti. Minflok, l-awtoritajiet Ċiprijotti użaw b'suċċess għall-kostruzzjoni ta' xogħlijiet ta' protezzjoni kostali matul diversi diċenji żrar oħxon b'inqas densità, u dan fil-fehma tagħhom mingħajr ebda problemi ta' durabbiltà u/jew ta' stabbiltà.
            
         
               (5)
            
            
               Barra minn hekk, il-korpi involuti tas-CEN iddikjaraw li l-valutazzjoni tad-durabbiltà hija koperta b'mod adegwat f'EN 13383 minn testijiet oħra tad-durabbiltà, anke mingħajr ma l-imsemmi livell limitu jiġi applikat għad-densità.
            
         
               (6)
            
            
               Ċipru enfasizza wkoll li t-tneħħija tal-limitu livell inkwistjoni diġà għaddiet mill-vot formali fis-CEN fil-kuntest tal-iżvilupp ta' verżjoni ġdida ta' EN 13383.
            
         
               (7)
            
            
               Id-densità taż-żrar oħxon għandha rwol bħala karatteristika essenzjali biex jiġu ssodisfati r-rekwiżiti bażiċi tax-xogħlijiet tal-kostruzzjoni, marbuta mad-disinn ta' xogħlijiet ta' protezzjoni kostali. Madankollu, il-formuli ta' kalkolu użati f'dan il-kuntest jinkludu wkoll fatturi oħra, b'mod partikolari d-dimensjonijiet u d-daqs taż-żrar oħxon li għandu jintuża. Intwera li l-istess livell ta' protezzjoni jista' jinkiseb bi żrar oħxon li jkollu densità aktar baxxa, meta dan ikun ikkumpensat bl-użu ta' blokki tal-ġebel ta' daqs akbar.
            
         
               (8)
            
            
               Abbażi tal-kontenut ta' EN 13383-1:2002 kif ukoll tal-informazzjoni ppreżentata minn Ċipru, mill-Istati Membri l-oħra, mis-CEN u mill-industrija, u wara konsultazzjoni mal-Kumitat stabbilit mill-Artikolu 64 tar-Regolament (UE) Nru 305/2011, kif previst fl-Artikolu 18 ta' dan ir-Regolament, hemm qbil ġenerali li l-livell limitu tad-densità stabbilit fil-Klawżola 5.2 ta' dan l-istandard jista' jiġi eskluż mill-ambitu tar-referenza ppubblikata f'Il-Ġurnal Uffiċjali tal-Unjoni Ewropea.
            
         
               (9)
            
            
               Għal dawn ir-raġunijiet kollha, il-livell limitu tad-densità stabbilit fil-Klawżola 5.2 ta' dan l-istandard mhuwiex neċessarju biex jiġu ssodisfati r-rekwiżiti għal dan l-istandard armonizzat stabbiliti fir-Regolament (UE) Nru 305/2011 jew permezz tiegħu.
            
         
               (10)
            
            
               Ir-referenza tal-istandard EN 13383-1:2002 għalhekk għandha tkompli tiġi ppubblikata f'Il-Ġurnal Uffiċjali tal-Unjoni Ewropea, iżda b'restrizzjoni li teskludi mill-ambitu tagħha l-livell limitu tad-densità stabbilit fil-Klawżola 5.2 ta' dan l-istandard,
            
         ADOTTAT DIN ID-DEĊIŻJONI:
   Artikolu 1
   Ir-referenza tal-istandard armonizzat EN 13383-1:2002 “Żrar oħxon: Parti 1: Speċifikazzjonijiet” għandha tiġi ppubblikata b'restrizzjoni f'Il-Ġurnal Uffiċjali tal-Unjoni Ewropea. Din ir-restrizzjoni għandha teskludi l-livell limitu tad-densità stabbilit fil-Klawżola 5.2 ta' dan l-istandard mill-ambitu tar-referenza ppubblikata.
   Artikolu 2
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, is-7 ta' Settembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 88, 4.4.2011, p. 5.